Mikulec, Roman, minister vnútra SR (2021-06-17):
Ďakujem pekne, pán predseda, za slovo. Veľmi krátko, pár poznámok. Čo tu rezonovalo za uplynulé možno až hodinu, stále len hovoríte len o teroristických činoch. Tento zákon ale ani slovom nehovorí o tom, že my tu chceme tou novelou ísť bojovať proti tomu, aby tu niekto spáchal legálne držanou zbraňou teroristický čin. Ešte raz odcitujem, prečítam: „Cieľom návrhu zákona je dosiahnutie rovnováhy medzi oprávnením nadobudnúť a držať strelnú zbraň na stanovený účel a opatreniami na zamedzenie ich zneužívania na páchanie trestnej činnosti ako takej.“ To znamená, nie, nehovoríme tu len o teroristických útokoch, jak ste to tu vy tento naratív začali používať a či boli legálne zbrane používané na teroristické útoky. Takže tuto trošku treba naozaj brať do úvahy, čo tá novela zákona predstavuje. Nie je ani pravdou to, že by sme kašľali na ľudí a kašľali na držiteľov zbraní, pretože táto novela, kým bola pripravená, bola pripravená na mnohých sedeniach a mnohých rokovaniach práve so zástupcami držiteľov zbraní, klubov a tak ako ste tu vymenovali. A, práve naopak, mnohé z ich požiadaviek, ustanovení, ktoré boli pôvodne navrhované do tejto novely zákona, tak boli pretransformované k tomu, aby boli v prospech držiteľov zbraní. A uvediem napríklad rozšírenie zbraní, ktoré môžu nadobudnúť držitelia na osobnú ochranu, čiže absolútne to nesúhlasí s tým, čo vy hovoríte, že my chceme odzbrojovať spoločnosť alebo im zamedziť k tomu, aby si mohli kúpiť legálne držanú zbraň. Vôbec nie, práve naopak. Rozširujú sa kategórie na to, aby, respektíve možnosti na to, aby si ľudia mohli kúpiť zbrane na osobnú ochranu. Takisto nie je pravda to, že by sa mala zvyšovať byrokracia. Tým pozitívnym efektom, ktorý tu bol spomenutý aj v mojom úvodnom slove a vy ste ho, vy ste povedali, že aký by to malo mať pozitívny efekt, tak napríklad pozitívnym efektom má byť elektronizácia evidencie zbraní. Nie je ani pravda to, páni poslanci, že by ľudia mali byť terorizovaní podľa vašich slov tým, že každých päť rokov by mali teraz prísť a niečo dokladať a robiť a budú sa na tom priživovať psychológovia a takéto rôzne demagógie, ktoré tu šírite. Vôbec nie, práve naopak, tá bezúhonnosť bude preverovaná bez toho, aby tí ľudia vôbec niekde museli ísť. Opakujem, bez toho, aby tí ľudia museli ísť. Tak ich nestrašte, prosím vás, nerobte to, nevysielajte do verejnosti a medzi držiteľov zbraní takéto negatívne nepravdy! A zopakujem, celý, celá táto novela bola pripravovaná v úzkej súčinnosti so všetkými legálnymi klubmi a zástupcami držiteľov zbraní na Slovensku. Veľmi krátko napríklad aj, čo sa týka, ešte rozširuje oproti súčasnému zneniu zákona a liberalizuje, tak je napríklad vypustenie zameriavača skonštruovaného na princípe noktovízora alebo termovízie zo zakázaných doplnkov zbraní. Zmena lehôt na vykonanie úkonov z bežných dní na pracovné dni, to znamená, predĺži sa doba na vykonanie úkonov a ďalej a tak môžem pokračovať, len nebudem to tu celé čítať. Vypustenie napríklad, umožnenie použitia zbraní poľovníkov počas pietneho aktu za podmienky použitia nábojov a ďalšie a ďalšie. Prosím vás, vy tu zavádzate. To znamená, prosím vás, ak nabudúce chcete pripomienkovať nejakú novelu zákona, aspoň si to prečítajte! Ďakujem pekne.